རྒྱ་ནག་གཞུང་གིས་དྲིལ་བསྒྲགས་གང་འདྲ་བྱེད་མིན་ལ་མ་ལྟོས་པར་བོད་བཙན་བཟུང་གིས་དབང་བསྒྱུར་བྱས་པའི་དུས་ཡུན་ནང་ཁྱིམ་མཚེས་རྒྱལ་ཁབ་གཞན་དང་སྤྱི་མཚུངས་ལྟར་བོད་མིའི་འཚོ་བར་ཡང་ཡར་རྒྱས་ཕྲན་བུ་ཕྱིན་ཡོད་ནའང་།དོན་དངོས་ཐོག་བོད་མིའི་ཐུན་མོང་མ་ཡིན་པའི་ངོ་བོ་དང་ཆོས་རིག་གོམས་གཤིས་རྩ་བརླགབོད་ཀྱི་སྐྱེ་ཁམས་ཁོར་ཡུག་གི་གལ་གནད་ལ་བརྩི་མེད་ཀྱིས་གང་བྱུང་འཛུགས་སྐྲུན་དང་གཏེར་ཁ་སྔོག་འདོན་སོགས་བྱེད་པར་བོད་མི་ཚོས་འདས་པའི་མི་ལོ་ལྔ་བཅུ་ལྷག་ནང་ཞི་རྒོལ་རྒྱུན་མར་བྱས་དང་བྱེད་བཞིན་པ་ནི་འཛམ་གླིང་ཡོངས་ཀྱིས་ཤེས་གསལ་རེད།དེ་བཞིན་བོད་སྐྱོར་ལས་བྱེད་ཟེར་བའི་ལས་གཞིའི་འོག་བོད་ཀྱི་ས་ཁུལ་ཁག་ཏུ་རྒྱ་རིགས་ལས་བྱེད་ཕོན་ཆེ་ཆེད་གཏོང་བྱེད་བཞིན་པ་དེ་ནི་བོད་རིགས་ལས་བྱེད་ལ་ཡིད་ཆེས་བྱེད་ཀྱི་མེད་པའི་དཔང་རྟགས་གསལ་པོ་ཡིན།ལྷག་དོན་ལས་གཞི་དེ་རིགས་ནི་བོད་ཀྱི་ས་ཁུལ་ཁག་ནང་རྒྱ་རིགས་མི་འབོར་སྤོ་ཤུགས་ཀྱི་རྣམ་པ་གསར་པ་ཞིག་དང་།བོད་ཡུལ་རྒྱ་ཡུལ་དུ་བསྒྱུར་རྒྱུ་དང་བོད་མི་རིགས་རྩ་མེད་གཏོང་རྒྱུའི་སྲིད་བྱུས་ཤིག་ཡིན་པར་བརྟེན།བོད་ནང་ད་བར་དཔའ་བོ་དཔའ་མོ་༡༤༤ཡིས་རང་ལུས་མེར་སྲེག་གནང་སྟེ་ཞི་རྒོལ་བྱས་ཡོད།དེ་བཞིན་བོད་མི་ཚོས་རང་གི་སྐད་ཡིག་དང་ཆོས་རིག་གོམས་གཤིས་སྲུང་སྐྱོབ་བྱེད་པར་ཁ་བྲལ་གྱི་ཞྭ་མོ་གཡོགས་ནས་བཙོན་འཇུག་དང་མནར་གཅོད་ཚད་ལས་བརྒལ་བ་བཏང་དང་གཏོང་བཞིན་པའི་དབང་གིས།རྒྱའི་བཙོན་ཁང་ནང་དང་བཙོན་ཁང་ནས་གློད་འཕྲལ་འདས་གྲོངས་སུ་འགྲོ་བའི་གྲངས་འབོར་མང་དུ་འགྲོ་བཞིན་ཡོད།སྤྲུལ་སྐུ་བསྟན་འཛིན་བདེ་ལེགས་མཆོག་བཙོན་ཁང་ནང་གློ་བུར་དུ་དགོངས་པ་རྫོགས་པ་ནི་དེའི་དཔེ་མཚོན་གསལ་ཤོས་ཤིག་རེད།